ไทยรอดบัญชีดำประเทศแทรกแซงค่าเงิน
ธปท. โล่งใจสหรัฐฯ ไม่ขึ้นบัญชีดำไทยเป็นประเทศคู่ค้า ที่มีการแทรกแซงค่าเงินเพื่อให้ได้เปรียบการค้า
29 พ.ค. 2562

ธปท. โล่งใจสหรัฐฯ ไม่ขึ้นบัญชีดำไทยเป็นประเทศคู่ค้า ที่มีการแทรกแซงค่าเงินเพื่อให้ได้เปรียบการค้า
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า กรณีที่กระทรวงการคลังสหรัฐอเมริกาเผยแพร่รายงานประเทศคู่ค้า 9 ประเทศ ที่ถูกจับตามองในเรื่องของการแทรกแซงค่าเงิน และไม่มีรายชื่อของประเทศไทยในบัญชีที่ถูกจับตามอง แสดงให้เห็นว่าในการหารือร่วมกันระหว่างไทยกับสหรัฐในช่วง 2-3 ปีที่ผ่านมา ทางสหรัฐฯ เข้าใจว่าประเทศไทยไม่ได้แทรกแซงค่าเงิน เพื่อหวังให้ได้เปรียบการค้ากับสหรัฐอเมริกา
อย่างใรก็ตาม การดูแลค่าเงินบาทมีความจำเป็นที่ ธปท.จะต้องดูแลความผันผวนของอัตราแลกเปลี่ยน และเสถียรภาพระบบการเงิน เพื่อไม่ให้เกิดผลกระทบกับเศรษฐกิจไทยจนมีปัญหา
นายวิรไท กล่าวว่า ถึงแม้ว่าไทยไม่ถูกขึ้นบัญชีดำการแทรกแซงค่าเงินบาทล่าสุด แต่ก็ยังต้องติดตามเรื่องนี้อย่างใกล้ชิด เพราะสหรัฐอเมริกาได้มีการปรับหลักเกณฑ์ในพิจารณาการขึ้นบัญชีประเทศที่บิดเบือนค่าเงินใหม่หลายเกณฑ์ ซึ่งมีความเข้มงวดมากขึ้น และติดตามประเทศคู่ค้าอย่างใกล้ชิด เพราะการแข่งขันการค้าโลกรุนแรงมากขึ้น
ทั้งนี้ เมื่อวัน 29 พ.ค.2562 กระทรวงคลังสหรัฐ เผยแพร่รายงานรอบครึ่งปีโดยระบุชื่อประเทศคู่ค้าเพิ่มขึ้นมาเป็น 9 ประเทศจากเดิม 6 ประเทศ ได้แก่ จีน เยอรมนี ญี่ปุ่น เกาหลีใต้ ไอร์แลนด์ อิตาลี มาเลเซีย สิงคโปร์ และเวียดนาม ไว้ในรายชื่อประเทศที่ต้องจับตามองอย่างใกล้ชิด